ՀՀ ԿՐԹՈւԹՅԱՆ, ԳԻՏՈւԹՅԱՆ, ՄՇԱԿՈւՅԹԻ ԵՎ ՍՊՈՐՏԻ ՆԱԽԱՐԱՐՈւԹՅՈւՆ

ՎԵՐԱՊԱՏՐԱՍՏՈՂ ԿԱԶՄԱԿԵՐՊՈՒԹՅՈՒՆ

«ՇԻՐԱԿԻ Մ. ՆԱԼԲԱՆԴՅԱՆԻ ԱՆՎԱՆ ՊԵՏԱԿԱՆ ՀԱՄԱԼՍԱՐԱՆ»

ՀԻՄՆԱԴՐԱՄ

ԱՎԱՐՏԱԿԱՆ ՀԵՏԱԶՈՏԱԿԱՆ ԱՇԽԱՏԱՆՔ

Թեմա՝ Ուսուցիչը որպես ուսուցման կազմակերպիչ՝ դասարանավարություն

Կատարող՝ Լիանա Լևոնյան Սամվել

անուն ազգանուն, հայրանուն

Ղեկավար ՝ Սարգսյան Շողիկ մ.գ.թ., դոցենտ

անուն ազգանուն

Գյումրի 2022

**Բովանդակություն**

1. **Ներածություն\_\_\_\_\_\_\_\_\_\_\_\_\_\_\_\_\_\_2**
   1. **Մանկավարժական գործունեության բնութագիրը\_\_\_\_\_\_\_\_\_3**

**1.2Մանկավարժական կոմպետենտության էությունը\_\_\_\_\_\_\_\_\_10**

**1.3Ուսուցչի մասնագիտական կոմպետենտություն\_\_\_\_\_\_\_\_\_\_\_14**

**Եզրակացություն\_\_\_\_\_\_\_\_\_\_\_\_\_\_\_\_\_\_19**

**Գրականություն \_\_\_\_\_\_\_\_\_\_\_\_\_\_\_\_\_\_\_20**

**ՆԵՐԱԾՈւԹՅՈՒՆ**

**Արդիականություն:** Մեր երկրում իրականացվող սոցիալ-տնտեսական փոփոխությունները իրենց ազդեցությունն են ունենում նաև աճող սերնդի մտածելակերպի, արժեքային կողմնորոշումների և դրանց հետ կապված աշխարհի ընկալման վրա:

**Խնդիր։** Մանկավարժական գիտության ժամանակակից փուլում արդիական խնդիրներից մեկը հանդիսանում է ուսուցչի՝ որպես կազմակերպչի, մասնագիտական վարպետության կառուցվածքի և բովանդակության բացահայտումը, ինչպես նաև միտված մասնագիտական վարպետության կատարելագործման նոր ուղիների որոնումը:

**Նպատակ։** Ուսուցչի գործունեությունը անխզելիորեն կապված է աճող սերնդի ուսուցման և դաստիարակության գործընթացի հետ, հետևապես մասնագիտական խնդիրների արդյունավետ իրականացումը պետք է կապված լինի նրա մանկավարժական ընդունակությունների զարգացման հետ, ապահովելով ուսուցչի զգայունակությունը օբյեկտի հանդեպ: Մանկավարժական ընդունակությունները ուսուցչի անհատական-հոգեբանական յուրահատկությունների ամբողջությունն է, որոնց շարքում իր ուրույն տեղն է զբաղեցնում կազմակերպչական ընդունակությունը:

Մասնագիտական գրականության վերլուծությունը պարզ ցույց տվեց, որ ուսուցչի գործունեության հետազոտման հետ կապված իրականացվել են բազմաթիվ ուսումնասիրություններ /Б.Б. Беларусова, И.Н. Решетень, 1978; А.А. Деркач, А.А. Исаев, 1981; А.И. Михеев, 1986; И.А. Зязюн, 1989; А.Я. Корх, 2000; В.П. Шрам, 2006/:

**ՈՒսուցիչը որպես ուսուցման կազմակերպիչ՝ դասարանավարություն**

**1.1 Մանկավարժական գործունեության բնութագիրը**

Մանկավարժական գործունեությունը երկրագնդի վրա ամենահներից մեկն է: Դեռևս Քրիստոսի ծննդից առաջ գոյություն ունեին ուսումնական հաստատություններ, որոնցում գլխավոր գործող անձանց թվին էին պատկանում ուսուցիչները: Սակայն արմատապես փոխվել են կրթության կազմակերպումը, և բովանդակությունը. մեր օրերում ուսուցչի կերպարը միշտ զուգորդվում է բարությամբ, ուշադրությամբ, ջերմությամբ և հոգատարությամբ: Մանկավարժական գործունեության բարդությունը կայանում է նրանում, որ նրա արդյունքը միանգամից չի երևում, սխալները հայտնաբերվում են այն ժամանակ, երբ այն դժվար է ուղղել: Բայց միևնույն է գլխավոր դժվարությունը հանդիսանում է մանկավարժի և իր գործունեության օբյեկտի` աշակերտի հետ ունեցած փոխհարաբերությունները, քանի որ մանկավարժական գործունեության օբյեկտը հանդիսանում է միաժամանակ նաև սուբյեկտ: Աշխարհում գոյություն ունեցող ավելի քան 30 հազար մասնագիտությունների շարքում ուսուցչի մասնագիտությունը հատուկ տեղ է զբաղեցնում: ՈՒսուցիչ են անվանում նրանց, ովքեր մարդկանց զինում են գիտելիքներով, կարողություններով և հմտություններով:

ՈՒսուցիչը մանկավարժական գիտության կրողն է: Նրա միջոցով են իրականացվում մանկավարժության նվաճումների ներդրումները: ՈՒսուցիչն անցյալի և ներկայի հասարակական, պատմական փորձը նոր սերունդներին փոխանցող թիվ առաջին անձն է: Նրա դերն անգնահատելի է մարդկային հասարակության և առանձին վերցրած յուրաքանչյուր մարդու անձի զարգացման և ձևավորման համար: Ահա թե ինչու չեխ ականավոր մանկավարժ Յան Ամոս Կոմենսկին գրել էր. <<Արևի տակ ուսուցչի մասնագիտությունից բարձր մասնագիտություն չկա>>:

ՈՒսուցչի մասնագիտությունը ունի մի շարք առանձնահատկություններ, որոնցով էլ հենց այն տարբերվում է մյուս մասնագիտություններից: Այդ առանձնահատկություններն են` գիտելիքների, կարողությունների և հմտությունների հաղորդումը, անսահման սերն ու նվիրվածությունը սանին, ուսուցման և դաստիարակության իրականացման համար արդյունավետ մեթոդների, հնարների և միջոցների որոնումը, հոգեբանական և անհատական տարբեր առանձնահատկություններ ունեցող աշակերտների հետ գործ ունենալը, ուսուցչի անձի պարտադիր բարոյականությունը, հասարակության առջև պատասխանատվությունը:

Ի. Պեստալոցցին ուսուցչի աշխատանքը համեմատում է այգեգործի աշխատանքի հետ: Գերմանացի ականավոր մանկավարժ Ա. Դիստերվեգը ուսուցչի գործունեությունը համարում էր արվեստ, որը նման է երաժշտական կամ բանաստեղծական գործունեությանը: ՈՒսուցչի մասնագիտությունը մի անծայրածիր, տարողունակ, անսահման ու անեզր ասպարեզ է: Եվ որպեսզի ուսուցիչը կարողանա լուծել իր առջև ծագած բոլոր խնդիրները, նա պարտավոր է տեղյակ լինել մանկավարժական գիտության բոլոր նորույթներին:

Սովետական մանկավարժները առաջարկել են մեկ այլ տեսակետ, որ բարձրակարգ դաստիարակ, այդ թվում նաև մանկավարժ կարող է դառնալ այն մարդը, ով առողջ է բարոյապես և ցանկանում է աշխատել երեխաների նաև դեռահասների հետ ու պատրաստ մշտապես զարգացնել իր աշխարհայացքը, ընդհանուր և հատուկ գիտելիքները:

«Ուսուցիչ» հասկացությունը արտահայտում է ոչ միայն առարկայագետների, այլև տարբեր ֆակուլտատիվների ղեկավարների գործունեություն՝ երաժշտական, պարարվեստի, մանկապատանեկան մարզադպրոցների, այսինքն բոլոր նրանց, ովքեր սովորեցնում են երեխաներին, նրանց փոխանցում են գիտելիքներ, կարողություններ, հմտություններ կյանքի այս կամ այն բնագավառներում:

Դժվար է թերագնահատել ուսուցչի դերն ու տեղը հասարակության և առանձին մարդու կյանքում: ՈՒսուցիչը ակտիվ մասնակցում է երիտասարդ սերնդի կյանքին նախապատրաստելու գործընթացին: Մանկավարժական գործունեությունը, մանկավարժի անձին ներկայանում է բարձր պահանջկոտությամբ և անհնար է առանց համապատասխան հատուկ պատրաստության:

ՈՒսուցչի աշխատանքը շատ բարդ է և դժվարին: Նրա գործունեությունը ներառում է իր տքնաջան աշխատանքի բոլոր ձևերը: Գնահատելով ուսուցչի գործունեությունը Խ. Աբովյանը, որպես ուսուցչի՝ բերում է իր օրինակը: Նա ասում էր. <<Ես պատրաստ եմ կյանքս զոհել իմ սաների համար>>: Հնարավոր չէ միայն լավ մարդ լինելով հանդերձ, նաև լավ ուսուցիչ լինել:

Այս բոլորի հետ կապված հետևություն. բարձր պահանջներ են ներկայացվում գիտելիքներին և հատկապես դրանց համալիր լինելու և պրակտիկայում կիրառելու բնույթին, որոնք ուղղված են դեպի մանկավարժական կատարելագործմանը՝ կոմպետենտությանը:

Ուսուցչի գործունեության նպատակն է հանդիսանում աշակերտների ոչ միայն գիտելիքների փոխանցումը, այլ նաև որպես անձ ձևավորումը: Այդ նպատակը իրականանում է ուսումնական գործընթացում` լուծելով դաստիարակչական, կրթական խնդիրներ: Նշված խնդիրների լուծումը որոշում է ուսուցչի հիմնական գործառույթները, որոնցից կարելի է առանձնացնել` դաստիարակչական, կրթական-լուսավորչական, ղեկավար-կազմակերպչական, նախագծային և վարչատնտեսական:

Ուսուցչի վերը նշված հիմնական գործառույթները փոխկապակցված են միմյանց: Որևէ գործառույթի թերացումը լրացվում է մեկ ուրիշով:

Ուսուցչի մասնագիտական գործունեության նպատակն աշակերտների գործունեության կառավարումն է, նրանց մտավոր պատրաստվածության բարձրացումը, ինչպես նաև բարոյական դաստիարակությունն է: Այս բոլոր գործոնների հետ մեկտեղ ուսուցիչը լուծում է բազմաթիվ մասնագիտական խնդիրներ, որոնք բարձր պահանջներ են ներկայացնում ուսուցչի անձին:

Մանկավարժական գործունեության արդյունավետությունն անխզելիորեն կապված է ուսուցչի կոմպետենտության մակարդակից, որը որոշվում է մասնագետի հատկություններից` նպաստավոր պայմաններ ստեղծելով ուսուցիչ-աշակերտ փոխհարաբերությունների համար:

Ուսուցչի մասնագիտական կարևոր հատկություններից կարելի է առանձնացնել հետևյալները՝

* Աշխարհայացքը. արտացոլվում է ուսուցչի մոտ յուրաքանչյուր աշակերտի ապագայի համար պատասխանատվությամբ:
* Բարոյական նորմերը. արտահայտվում է ուսուցչի վարքում: Նա պետք է տիրապետի մի շարք բարոյական նորմերի, որոնց շարքին են դասվում մարդասիրությունը, ազնվությունը, լավատեսությունը, պահանջկոտությունը, մեծահոգությունը և այլն:
* Հաղորդակցական, որին վերաբերում են շփվողականությունը, կամեցողությունը և մի շարք այլ հատկություններ, որոնք նպաստում են աշակերտների հետ մանկավարժական ճիշտ հարաբերությունների ստեղծմանը՝ դրականորեն ազդելով մանկավարժական գործունեության արդյունավետության վրա:
* Առավել մեծ նշանակություն ունեն ուսուցչի կամային հատկությունները, որոնց բնորոշ են նպատակասլացությունը, վճռականությունը, համարձակությունը, համառությունը:
* Հանդուրժողականությունը. երեխաների դաստիարակության գործընթացում անհանդուրժող մանկավարժը չի կարող հասնել հեղինակության: Չնայած մանկավարժի հանգստությունն ու հանդուրժողականությունը չպետք է վերածվի իր աշխատանքի նկատմամբ անտարբերության:
* Ուսուցչի համար առավել նշանակություն ունի հնարամտությունը, քանզի ստեղծվում են իրավիճակներ, որտեղ ուսուցիչը պետք է արագ լուծում տա ստեղծված խնդրին: Եթե ուսուցիչը չի կարողանում տալ արագ և համապատասխան լուծում, ապա աշակերտները դա դիտարկում են որպես ուսուցչի կողմից կոմպետենտության ոչ բավարար մակարդակ:
* Մանկավարժական գործունեության արդյունավետությունն ապահովող մանկավարժական հատկություններից է նաև ինտելեկտը, որն ավելի ամրապնդում է ուսուցչի դիդակտիկ ընդունակությունը: Այս հատկությանն են վերաբերում մտածողության պայծառությունն ու տրամաբանությունը, երևակայությունը, ստեղծագործությունը, հումորի զգացումը:
* Ուսուցչի գործունեության մեջ կարևոր դեր ունի օպերատիվ մտածողությունը, որն արտացոլվում է ստեղծված իրավիճակում արագ որոշումներ կայացնելու կարողության մեջ:
* Գլխավոր հատկություններից կարելի է նշել ուշադրության բաշխումը. էությունն այն է որ մանկավարժը միաժամանակ ուշադրությունը պետք է բաշխի մի քանի օբյեկտների վրա:

Վերը նշված բոլոր հատկությունները չի կարելի ընդունել որպես չափանիշ, քանզի դրանցից մեկի թերի զարգացումը փոխհատուցվում է մեկ ուրիշով:

Ուսուցչի մանկավարժական գործունեության արդյունավետությունն ապահովող գործոնների շարքում իրենց ուրույն տեղն են զբաղեցնում մասնագիտական հմտությունները, որոնք ձևավորվում են գործունեության ընթացքում որոշ խթանող գործոնների հիման վրա: Դրանց թվին կարելի է դասել երեխաների հետ աշխատելու կարողությունը, հետաքրքրությունը և մասնագիտական հեղինակությունը: Ինչպես նաև մասնագիտական գործունեության արդյունավետության համար կարևոր են ընդհանուր և հատուկ գիտելիքները:

Ընդհանուր գիտելիքները (քաղաքականություն, գրականություն, արվեստ) բնութագրում են ուսուցչի աշխարհայացքը և ընդհանուր մշակույթը, իսկ հատուկ գիտելիքները (մասնագիտական, մանկավարժական, հոգեբանական) նպաստում են գործունեության արդյունավետությանը:

Առավել ուշադրության է արժանանում ուսուցչի անձի անհատական-հոգեբանական առանձնահատկությունները, որոնց հիման վրա ձևավորվում է մանկավարժական կոմպետենտությունը:

Մանկավարժական գործունեությունը յուրովի պահանջներ է ներկայացնում ուսուցչի մասնագիտական պատրաստականությանն ու հոգեկանին:

ՈՒսուցչի գործունեության հոգեբանական բնութագրի կարևոր հարցերից են տվյալ մասնագիտության ընտրության հիմնական դրդապատճառները: Դրանք են՝ հետաքրքրությունը դեպի ընտրած մասնագիտությունը, սերը երեխաների, դպրոցի, հրապուրվածությունը դեպի ուսուցչի մասնագիտությունը, դրա հասարակական դերի և նշանակության արժևորումը:

Մանկավարժական գործունեության արդյունավետությունն ապահովող բաղադրիչների ձևավորմանն ու զարգացմանը նպաստում է նաև հարմարվողականությունը (ադապտացիա): Այն իրենից ներկայացնում է անձի հարմարվողականությունը միջավայրին, իրեն շրջապատող հասարակությանը, իսկ մասնագիտականը հարմարվողականությունն է կոլեկտիվին, մանկավարժական գործունեությանը:

Մասնագիտական հարմարվողականությունը թույլ է տալիս ուսուցչին արդյունավետ իրականացնել մանկավարժական գործունեությունը և լուծել իր առջև դրված խնդիրները:

Ուսուցչի գործունեությունը բարձր պահանջներ է ներկայացնում նրա անձին: Այդ պահանջների շարքին կարելի է դասել մասնագիտական գիտելիքների պարբերաբար կատարելագործումը վերապատրաստման դասընթացների միջոցով:

Վերլուծելով ու քննարկելով այս ամենը` կարելի է հանգել այն եզրակացությանը, որ ուսուցչի գործունեության առանձնահատկությունները սերտորեն կապված են գործունեության ոճերի հետ:

Մանկավարժական գործունեության ընթացքում արդյունավետության հասնելու համար առավել նշանակություն ունեն ուսուցչի գործունեության անհատական ոճերը:

Ժամանակակից հոգեբանության մեջ տարբերում են մանկավարժական գործունեության արդյունավետության համար ուսուցչի գործունեության անհատական տարբեր ոճեր:

Մասնագիտական գրականության բազմաթիվ աղբյուրներում հեղինակների կողմից մանկավարժական գործունեության մեջ առանձնացվում են ուսուցչի գործունեության հետևյալ 3 անհատական ոճերը` դեմոկրատ, ավտորիտար և լիբերալ:

* + - 1. **Դեմոկրատ** **ոճ.** տարբերվում է նրանով, որ այս ոճի ուսուցիչները ուսումնադաստիարակչական և հաղորդակցական գործընթացում աշակերտներին համարում են իրենց հավասար: Որոշումներ կայացնելիս հաշվի են առնում յուրաքանչյուր աշակերտի կարծիքը: Մանկավարժական ներգործության հիմնական մեթոդը համարվում է ուսուցման հանդեպ հետաքրքրությունների առաջացումը, խնդրանքը, խորհուրդը: Դեմոկրատ ոճի ուսուցիչը իր անձի առջև դնում է բարձր պահանջներ: Նրանք մշտապես բավարարված են իրենց մասնագիտությունից:
      2. **Ավտորիտար ոճ.** Այս ոճին բնորոշ են հետևյալ հատկությունները` աշակերտները հանդիսանում են մանկավարժական ներգործության օբյեկտ, ուսուցիչը որոշումներն ընդունում է ինքնուրույն, իր կողմից տրված առաջադրանքների կատարման համար սահմանում է խիստ հսկողություն` հաշվի չառնելով աշակերտների ցանկությունը և կարծիքը: Այս ոճի մասնագետների մանկավարժական ներգործության հիմնական մեթոդը համարվում է հրամանը, հաճախ նրանք բավարարված չեն իրենց մասնագիտությունից:
      3. **Լիբերալ ոճ.** ուսուցիչները պատասխանատու որոշումներ կայացնելիս նախընտրում են այն թողնել գործընկերների վրա, իսկ ուսուցման գործընթացում` աշակերտների վրա: Ուսումնական գործունեության կազմակերպումն ու վերահսկողությունը կրում են ինքնաբուխ բնույթ: Աշակերտների շրջանում նկատվում է թաքնված կոնֆլիկտային իրավիճակ, դասարանում ոչ կայուն միկրոկլիմա և այլն:

Վերը նշված ուսուցչի ղեկավարման անհատական ոճերը գործունեության մեջ ունեն իրենց դրական և բացասական կողմերը, սակայն փորձերը ցույց են տվել, որ յուրաքանչյուր ղեկավարման անհատական ոճում ուսուցիչներն ունեցել են թե առավելություններ և թե թերություններ:

Որոշ հեղինակներ առանձնացնում են նաև ուսուցչի ղեկավարման խառը ոճը, որտեղ ընդգրկվում են ավտորիտար, դեմոկրատ և լիբերալ ոճերի խառը դրսևորումները՝ կապված իրավիճակից: Ըստ էության` առավել արտացոլված է համարվում հենց այս ոճը:

Վ.Ս. Մերլինի և նրա աշակերտների գիտահետազոտական աշխատանքների շնորհիվ բացահայտվել են գործունեության այս կամ այն անհատական ոճերի դրսևորման դրդապատճառները: Ըստ նրանց գործունեության` անհատական ոճերի ձևավորման հիմքում ընկած են ուսուցչի նյարդային համակարգի առանձնահատկությունները: Ինչպես նաև գոյություն ունեն գործունեության անհատական ոճերի ձևավորման գիտակցական, նպատակաուղղված ուղիներ, որոնց հիմքում ընկած են կամ խորը ինքնագիտակցումը, կամ նպատակաուղղված ներգործությունը:

**I. 2. Մանկավարժական կոմպետենտության էությունը**

Մանկավարժական գործունեությունը բարձր պահանջներ է ներկայացնում ուսուցչի պատրաստության տարբեր կողմերին` մանկավարժական տակտ, հետաքրքրություն իր մասնագիտության հանդեպ, ինչպես նաև սեր երեխաների հանդեպ, հատուկ և ընդհանուր գիտելիքներ և այլն, որոնց բարձր մակարդակը բնորոշվում է կոմպետենտություն հասկացությամբ:

Կոմպետենտություն հասկացությունն ունի լատինական ծագում, сompeto նշանակում է հասնում եմ, ձգտում եմ, համապատասխանում եմ: Ս.Ի. Օժեգովի բառարանում կոմպետենտը մեկնաբանվում է որպես որևէ ոլորտում գիտակ, բանիմաց, տեղեկացված, իսկ կոմպետենցիան` հարցերի ամբողջություն:

Մանկավարժական կոմպետենտության հիմնախնդիրները հետաքրքրել են դեռևս Հունաստանի փիլիսոփաներին, մտածողներին, բոլոր դարերի և տարբեր ազգերի մանկավարժներին և շարունակաբար այսօր էլ ունեն իրենց տեղը հատկապես Հայաստանի անկախացումից հետո, երբ մենք ինտեգրվեցինք զարգացման Եվրոպական ուղին: Կրթական հիմնախնդիրները ուսումնասիրվել են հատկապես ռուս, արտասահմանյան և հայ գիտնականների կողմից : Պետրովսկիի, Սպիրինայի և այլոց աշխատություններում ուսումնասիրվել են այս հիմնախնդրի տեսական կողմերը, բացահայտվել է մանկավարժական վարպետության կատարելագործման ուղիները:

Խոսելով ուսուցչի մասին` մեր մեծերը բազում դրական ածականներով են մեծարել նրան՝ համարելով, որ ուսուցչի ձեռքում է մարդկության ապագան, ուրեմն նա պետք է լինի բարոյականության տիպար, գիտուն և ավելին` լինի վարպետ իր գործում, սիրի երեխաներին:

Մեր առաջին ուսուցիչ Մ. Մաշտոցը, բացելով հայագիր նոր դպրոցներ և պատրաստելով նաև ուսուցիչներ, պահանջում էր նրանցից ինքն իրեն ճանաչելու կարողություն, որը նախադուռ է ճանաչելու, իմանալու շրջապատը և աշակերտին, այսինքն՝ ունենալ ունակություն, շնորհք, որի անունն է վարպետություն:

Դավիթ Անհաղթ – ուսուցիչ-դաստիարակից պահանջվում էր գործել խոհականությամբ և ներդաշնակորեն:

Անանիա Շիրակացի – նշում է ուսուցման գործընթացում ոչ միայն ուսուցչի եռանդուն, այլև աշակերտների ակտիվ գործունեության անհրաժեշտության մասին և վերջինիս իրականացման մեջ տեսնում է ուսուցչի առաջնային դերը:

Ներսես Շնորհալին համարում էր, որ ուսուցչի մեջ պետք է կարևորել զսպվածությունը և համբերատարությունը, որ պետք է լինի հավասարակշռված, չիջնի աշակերտի աստիճանին, հաճախ շրջանցի որոշ զանցանքներ:

Նույն մտքերն են արտահայտում հայ մանկավարժներ Եսայի Նշեցին, Գրիգոր Տաթևացին –ուսուցիչը չպետք է լինի ավելորդ խստապահանջ, պիտի ճանաչի սանին, հաշվի առնի տարիքը, անհատական առանձնահատկությունները, հետաքրքիր կազմակերպի ուսուցման գործընթացը: Նա բարձր է գնահատում ուսուցչի դերը երեխայի կյանքի ուղին կառուցելիս:

ՈՒսուցիչ - դաստիարակի անձի և գործունեության մասին միջնադարյան ականավոր մտածողների մտքերը իրենց զարգացումն են ստանում նոր ժամանակներում:

Խ. Աբովյանը իր «Պատմություն Տիգրանի կամ բարոյական խրատներ հայ մանուկների համար» աշխատության մեջ անչափ բարձր է գնահատում ուսուցչի դերը որպես ապագա կերտողի:1ՈՒսուցչի գիտելիքները բարձր գնահատելով՝ նա էլ ավելի կարևոր է համարում մանկավարժական վարպետությունը, երեխաների հոգին հասկանալու կարողությունը:

Մեր ուսուցիչների ուսուցիչ Ղ. Աղայանը դաստիարակության, կրթության գործում կենտրոնական դեմք է համարում ուսուցչին: Այսպես՝ «…ուսուցիչը կարող է սիրելի դառնալ միայն յուր մարդավայել վարքով, մեծահոգությամբ, …ուսուցիչը, ով աշակերտին ուղղելու շնորհք չի ցույց տալիս, պետք է արտասվի որպես անընդունակ»:2

Նա ավելացնում է, որ խելամիտ վերաբերմունքը ուսուցչի զենքն է, քանզի «…դաստիարակության համար ոչ երկար ժամանակ է հարկավոր, այլ կարճ ժամանակի խելացի օգտագործում»:

Ըստ Ա. Մակարենկոյի՝ մանկավարժական վարպետությունը այն կարևոր գործոնն է, որն ուսուցչին ազատում է անհարկի, ավելորդ նյարդային լարումից, քանզի ազատում է այդ նյարդերը դաստիարակության գործիք լինելուց և դրանով իսկ ուժերի նվազագույն ծախսումով հասնում է իր առջև դրված խնդրի լուծմանը:

1.Աստղիկ Սողոյան,Խ. Աբովյան\_մանկագիր\_պատումի առանձնահատկությունները\_《Պատմություն Տիգրանի ...》վեպում

2.《Մանկավարժական գործունեություն》\_Ղ.Աղայանի մանկավարժության մասին պատմող հոդվածը

Ուսուցչի գիտելիքները և իր առարկայի հրապուրվածությունը իհարկե ոգեշնչում են երեխաներին, սակայն դա բավական չէ: Մանկավարժական վարպետության շնորհիվ ուսուցիչը ի վիճակի է լուծելու բազմապիսի խնդիրներ: Մանկավարժական վարպետության ելակետը և առանցքը դաստիարակի ամբողջությունն է իր բոլոր կողմերով՝ ինտելեկտը, բարոյական անաղարտությունը, հոգևոր հարստությունը, գեղագիտական կրթվածությունը:

Նա կարևորում է հոգեբանության և մանկավարժության իմացությունը, որը կօգնի նրան խորապես թափանցել ինչպես երեխայի, այնպես էլ յուրաքանչյուր մանկավարժական երևույթի էության մեջ:

Իսկական մանկավարժը առավել ցայտուն դրսևորվում է անհատական դաստիարակչական աշխատանքի մեջ: Վարպետ-դաստիարակ կարող է դառնալ այն ուսուցիչը, որը դրսևորում է ստեղծագործական մոտեցում իր աշխատանքին. միայն այս դեպքում կարելի է պայքարել քարացածի, շաբլոնի դեմ:

Ա. Մակարենկոն առանձնապես հանգամանորեն մշակել է մանկավարժական տեխնիկայի հարցերը, առանց որի չի կարելի պատկերացնել ուսուցիչ-դաստիարակի մանկավարժական վարպետությունը:

ՈՒսուցչի մանկավարժական կոմպետենտության բազմազան հարցերը լայն արտացոլում են գտել նաև Վ. Սուխոմլինսկիի աշխատություններում: Վերլուծելով ուսուցչի բազմաբովանդակ գործունեությունը, նա տարբերակեց դաստիարակության վարպետությունը և արվեստը ուսուցման վարպետությունից:

Նոր մարդու ձևավորման բազմակողմանիությունը և բարդությունը դաստիարակության ժամանակակից տեսության մեջ և պրակտիկայում մանկավարժական կոմպետենտության խնդիրը դարձնում է ավելի արդիական: Ռուս մանկավարժները միշտ ուշադրություն են դարձրել մանկավարժական կոմպետենտության խնդրի ձևավորմանը, որպես կարևորներից մեկը ապագա ուսուցչի ուսուցման մեջ: Կոմպետենտությունը արտահայտվում է մանկավարժական խնդիրների բազմակողմանի և հաջող որոշումներում՝ ուսումնադաստիարակչական գործընթացի բարձր մակարդակի կազմակերպման մեջ: Բայց մանկավարժի անձի որակների էությունը այն է, որն առաջացնում է այդ գործունեությունը, ապահովում է նրա հաջողությունը: Եվ այդ որակները պետք է փնտրել ոչ միայն կարողություններում, այլ նաև անձի որակների միաձուլման, նրա դիրքի, որոնք և առաջացնում են մանկավարժի համար արդյունավետ և հեղինակային գործունեության հնարավորություններ:

Անկասկած, ուսուցիչները մեծ մասամբ խորապես ըմբռնում են մանկավարժական կոմպետենտության նշանակությունը և ձգտում դրան հասնելու ու կատարելագործելու: Ուսուցչի մանկավարժական կոմպետենտությունը գիտելիքների և կարողությունների մի համակարգ է, մի ամբողջություն, որը ստեղծվում և զարգանում է դեռևս ուսանողական տարիներին և ամրապնդվում ու զարգանում է բուն աշխատանքի ընթացքում:

Գերմանացի ականավոր մանկավարժ Ա. Դիստերվեգը գրել է. «Այնտեղ, ուր դպրոցականի գործը ընկած վիճակում է՝ մեղավոր է ուսուցիչը, որտեղ լավ է դրված` պարտական է ուսուցչին… ՈՒսուցիչը դպրոցի համար նույն է, ինչ արևը` տիեզերքի: Նա աղբյուր է այն ուժի, որը շարժման մեջ է դնում ամբողջ մեքենան»:

Ռուս ականավոր մանկավարժ Ա.Ս. Մակարենկոն ասում էր, որ աշակերտները կներեն իրենց ուսուցիչներին խստության, չորության և անգամ մանրախնդրության համար, բայց չեն ների իրենց գործի վատ իմացությունը:1

Ինչպես տեսնում ենք, ուսուցչի գործունեության յուրահատկությունների վերլուծությունից պարզ է դառնում, որ նրա գործունեության արդյունավետ իրականացման գլխավոր դերը պատկանում է նրա կոմպետենտությանը, ինչը թույլ է տալիս արդյունավետ համագործակցել և ղեկավարել մանկավարժական գործունեությունը:

1.Ամիրջանյան Յու. Ա.,Սահակյան Ա.Ս.\_Մանկավարժություն\_Երևան,《Մանկավարժ》2004,\_455էջ(էջ 83)

**1.3 Ուսուցչի մասնագիտական կոմպետենտության**

**բաղադրամասերը**

Կոմպետենտությունը մասնագիտական-մանկավարժական գործունեության տեսանկյունից մեկնաբանվում է որպես տեսական գիտելքները, գործնական կարողությունները և մասնագիտական որակները միավորող մի ամբողջական երևույթ՝ մասնագիտական կարողունակություն:

**Յուրաքանչյուր կոմպետենցիա բաղկացած է հետևյալ բաղադրիչներից`**

* ճանաչողական ոլորտ` գիտելիքներ,
* դրդապատճառային ոլորտ` կոմպետենցիաների արտահայտման պատրաստություն,
* արժեքաիմաստային ոլորտ` կոմպետենցիաների բովանդակության նկատմամբ վերաբերմունք,
* վարքագծային ոլորտ` տարբեր իրավիճակներում կոմպետենցիաների դրսևորման փորձ:

Այսպիսով՝ կոմպետենտության հիմքում ոչ միայն գիտելիքները, կարողությունները և հմտություններն են, այլ նաև` ուսուցման արդյունքները, արժեհամակարգը, դրդապատճառային, վարքագծային, սոցիալական բաղկացուցիչները: Սակայն պետք է նշել, որ կան հետազոտողներ, որոնք կոմպետենտությունը չեն կապում որոշակի գիտելիքների և կարողությունների հետ, քանի որ գիտելիքները, կարողությունները ժամանակի ընթացքում` մշակույթի, գիտության զարգացմանը, հասարակական գիտակցության փոփոխությանը զուգընթաց հնանում են, կորցնում են իրենց արդիականությունը: Կոմպետենտությունը ներկայանում է որպես մանկավարժական գործունեության ընթացքում ցուցաբերած մասնագիտական և անձնային բաղադրիչների ամբողջություն` անձնային որակների գերակայությամբ: Անձնային որակների շարքում նշվում են ինքնուրույնությունը, հաղորդակցվելու ունակությունը, ճշտապահությունը, ինքնազարգացման ձգտումը, որոշակի աշխատանքային պայմաններում հարմարվելու կարողությունը:

Մասնագիտական կոմպետենտությունը ավելի լայն հասկացություն է և ունի հետևյալ դասակարգումը.

* մասնագիտական գիտելիքների, կարողությունների և հմտությունների համակարգ,
* մասնագիտական խնդիրներն ինքնուրույն ստեղծագործական լուծելու ձգտում և ունակություն,
* մարդկանց հետ աշխատելու, համագործակցելու հոգեբանական և սոցիալ-հոգեբանական պատրաստություն,
* բարոյագաղափարական հասունություն և շփման, հաղորդակցման մշակույթ։
* ***Մասնագիտական կոմպետենտությունը ենթադրում է`*** որակավորման բարձր մակարդակ,տվյալ ոլորտում գործելու իրավասություն, մասնագետի կրթվածության մակարդակ, կատարողական վարպետություն, ընդհանուր-մշակութային կոմպետենտության բաղադրամաս:

***Մասնագիտական-մանկավարժական կոմպետենտության բաղադրամասերն են.***

* Ոչ միայն հարուստ և լայն առարկայական գիտելիքներ, այլ նաև տեսական գիտելիքներ մանկավարժությունից, հոգեբանությունից և այլ գիտություններից,
* սովորողների և գործընկերների հետ հաղորդակցվելու և համագործակցելու կարողություններ և ունակություններ,
* դիմացինին գնահատելու, արժեվորելու ունակություններ,
* անձնային և մասնագիտական որակների առկայություն:

Առանձնացվում է ուսուցչի մասնագիտական հետևյալ առանցքային կոմպետենցիաները՝ առարկայական-մեթոդական, հոգեբանամանկավարժական, ճանաչողական, սոցիալ-մշակութային, հանրամշակութային, գիտահետազոտական, հաղորդակցական, կառավարման, տեղեկատվական-տեխնոլոգիական, խոսքային-լեզվական, նախաձեռնողական-կազմակերպական և այլն:

Մասնագիտական մանկավարժական կոմպետենցիաները առանձնացվում են ըստ հետևյալ խմբերի.

***Իմացական-ճանաչողական՝***

* կարողանալ օգտվել ուսումնամեթոդական և գիտական տեղեկատվությունից, ունենալ տեխնոլոգիական գրագիտություն, քննադատաբար վերաբերվել տեղեկատվությանը, համակարգել և նպատակային կիրառել այն ըստ նպատակների, տիրապետել նյութը տրամաբանված, մատչելի, հուզական-պատկերավոր, պրոբլեմահարույց շարադրելու կարողությունների,
* ուսումնասիրել ծրագրային և ուսումնամեթոդական նյութերը, առարկայական չափորոշիչները, գիտակցել տվյալ ուսումնական առարկայի, բաժնի, թեմայի նպատակները, յուրացվող գիտելիքների, ձևավորվող կարողությունների ու հմտությունների համախումբը, տիրապետել մանկավարժական տեխնոլոգիաների և կարողանալ դրանք համարժեք կիրառել կոնկրետ պայմաններում,
* տիրապետել սովորողների տարիքային, հոգեբանական և անհատական առանձնահատկություններին, ըստ տարիքային կենսափուլերի կրթական գործընթացի յուրահատկություններին,
* գիտակցել գործունեության ուժեղ և թույլ կողմերը, իրականացնել ռեֆլեքսիա, վերլուծել և անաչառ գնահատել իր վարած դասերը, հիմնավորել արժանիքներն ու թերությունները, մեկնաբանել կիրառված մեթոդների ու ձևերի ընտրությունը, գնահատել կիրառված մանկավարժական ներգործության արդյունավետությունը, հաղորդակցման ոճը,
* տիրապետել աշակերտների ուսումնական գործունեության արդյունքների վերահսկողության ու գնահատման մեթոդներին ու ձևերին, գնահատման չափանիշներին և խոսքային բնութագրման կարողություններին,
* յուրացնել ուսուցիչ-դպրոց, ուսուցիչ-դասարան, ուսուցիչ-աշակերտ-ծնող, ուսուցիչ-մանկավարժական կոլեկտիվ համագործակցության ձևերը:

***Առարկայական-մեթոդական`***

* նախագծել ու պլանավորել ուսումնական պարապմունքը, գրել դասի համառոտ և ծավալուն պլան-կոնսպեկտ,
* սահմանել ուսումնական խնդիրներն ու նպատակները, որոշել ուսումնասիրվող նյութի տեղն ու նշանակությունն ուսումնական դասընթացում, ինտեգրվող առարկաների կիրառման հնարավորությունները, որոշել և հիմնավորել ուսուցման կազմակերպման ձևի, ըստ ուսումնական թեմայի կիրառվող մեթոդների, միջոցների, հնարների, դիտազննական պարագաների, ուսուցման տեխնիկական միջոցների ընտրության նպատակահարմարությունը,
* ապահովել դասի առանձին փուլերի միջև հաջորդականությունն ու դասի տրամաբանական ամբողջականությունը, տնօրինել ուսումնական ժամանակահատվածը, տիրապետել անհատական, զույգերով, խմբային աշխատանքի կազմակերպման հմտություններին, կարողանալ սովորողներին ներգրավել դասարանային և արտադասարանային ուսումնաճանաչողական ինքնուրույն գործունեության մեջ:

***Կազմակերպչական`***

* տիրապետել ինքնակազմակերպման, ինքնակառավարման կարողությունների, սովորողներին ներկայացնել կարգապահական բնույթի պահանջներ,
* վերահսկել հանձնարարված աշխատանքի կատարման ընթացքը, հետևողական լինել, կարողանալ ապահովել սովորողների ուշադրությունը, այն խթանել հարցերի, լրացուցիչ առաջադրանքների, ուղղումների, տեղին դիտողությունների միջոցով, ընտրել մանկավարժական ներգործության համարժեք ձևեր` խրախուսանք, պատիժ, գնահատում, նկատողություն և այլն,
* կողմնորոշվել ըստ իրավիճակի, ճկուն, արագ գնահատել բախումնային, անկանխատեսելի իրավիճակները, ընդունել ճիշտ որոշումներ, կազմակերպել սովորողների արտաուսումնական գործունեությունը, համագործակցել ծնողների հետ և ըստ անհրաժեշտության հոգեբանամանկավարժական աջակցություն ցուցաբերել,
* սովորողներին ներգրավել բանավեճի, դերախաղերի մեջ, կարողանալ բաշխել նրանց պարտականությունները:

***Հաղորդակցական`***

* տիրապետել հաղորդակցման միջոցների, գործառույթների ու ոճերի վերաբերյալ գիտելիքների, փոխներգործության, փոխգործակցության հնարների, աշակերտական կոլեկտիվում ձևավորել բարենպաստ փոխհարաբերություններ,
* ունենալ մանկավարժական տակտ, վերահսկել իր ֆիզիկական և հոգեկան վիճակը, կառավարել սեփական հուզազգայական և կամային ոլորտը, տրամադրությունը, սոցիալ-պերցեպտիվ կարողությունները` ուշադրությունը, դիտողականությունը,
* համարժեք արձագանքել սովորողների վարքային դրսևորումներին, կողմնորոշվել մանկավարժական իրավիճակներում և համարժեք գնահատել, աշակերտներին աջակցել անձնական խնդիրների, բախումների լուծման գործում, փոխըմբռնման մթնոլորտ ստեղծել,
* կանխատեսել մանկավարժական իրավիճակները, տիրապետել խոսքային և ոչ խոսքային կարողությունների, ստեղծել հետադարձ կապ,
* յուրացնել խոսքի տեխնիկայի հմտություններ (շնչառություն, ձայն, առոգանություն, ձայնի հնչերանգ, խոսքի տեմպ, ռիթմ և այլն), հաղթահարել անվստահությունը, վախը, լարվածությունը, կաշկանդվածությունը,
* տիրապետել մանկավարժի կերպարին հարիր պահվածքին, կեցվածքին, միմիկային, շարժումներին, արտաքին տեսքի գեղագիտական արտահայտ-չականության։

**Եզրակացություն**

**Ուսումնասիրելով 《Ուսուցիչը որպես ուսուցման կազմակերպիչ՝ դասարանավարություն》 թեման հանգել եմ հետևյալ եզրակացության.**

1. Ուսուցչի գործունեությունը, որպես ուսուցման կազմակերպիչ անխզելիորեն կապված է աճող սերնդի ուսուցման և դաստիարակության գործընթացի հետ, հետևապես մասնագիտական խնդիրների արդյունավետ իրականացումը պետք է կապված լինի նրա մասնագիտական կոմպետենտության բարձր մակարդակի հետ :
2. Ուսուցչի անձնային որակների շարքում յուրահատուկ նշանակություն ունեն ինքնուրույնությունը, հաղորդակցվելու ունակությունը, ճշտապահությունը, ինքնազարգացման ձգտումը, որոշակի աշխատանքային պայմաններում հարմարվելու կարողությունը:

**Գրականություն**

1. Ամիրջանյան Յու. Ա., Սահակյան Ա.Ս. – Մանկավարժություն – Երևան, <<Մանկավարժ>>- 2004, - 455 էջ
2. **Բալյան Ա. Ա.** Մանկավարժական վարպետության հիմունքները: - Եր.: 1988
3. **Белкин А. С.** Педагогическая компетентность. Учеб. пособие / А.С. Белкин, В.В. Нестеров. Учебная книга, Екант. : 2003, – 188 с.
4. **Введенский В.К.** Моделирование профессиональной компетентности педагога. Педагогика. 2003, - №10. – стр. 51 - 55.